
Projekti “Narva bastionide arendamise kontseptsiooni koostamine” sildfinantseerimise lubamine

Otsus võetakse vastu Kohaliku omavalitsuse korralduse seaduse § 22 lõike 1 punkti 8 alusel.

1. ASJAOLUD JA MENETLUSE KÄIK
Juulis 2006 sai Linnavalitsus Ettevõtluse Arendamise Sihtasutuselt positiivse rahastamisotsuse projekti “Narva bastionide arendamise kontseptsiooni koostamine” elluviimiseks. Toetuse suurus on 500 000 kr ja linna poolne panus 274 734 kr. Projekt lõpeb oktoobris 2007. Projekt näeb ette kahte tööd: 1) bastionide Viktoria, Honor ja Gloria tehnilise ekspertiisi läbiviimine ja 2) bastionide kui turismiatraktsiooni väljaarendamise kava ja kahe esmatähtsa toote teostatavus-tasuvusanalüüsi koostamine.

Seisuga aprill 2007 on bastionide tehniline ekspertiis tehtud ja tööde eest tasutud. Mais alustatakse bastionide väljaarendamise kava koostamist. Selle töö tasumiseks jääb puudu 221 305 kr, sest toetuse viimane osamakse laekub alles pärast projekti lõpparuande kinnitamist 30 päeva jooksul. Selleks, et Linnavalitsus saaks projekti kulude eest õigeaegselt tasuda, on üheks võimaluseks võtta pangast sildfinantseerimise laen. Sildfinantseerimist on vaja 2007. aastal 221 305 krooni. Toetus laekub 2007. aasta novembris/detsembris.

Sildfinantseerimine tähendab väljamakseid linnaeelarvest toetust sisaldava projekti kulude katteks toetusest saadavate vahendite ulatuses enne toetuse laekumist. Toetuse vahendite laekumisel linnaeelarve vahendid taastatakse. Sildfinantseerimine on sisuliselt toetuse krediteerimine ning selleks on võimalik kasutada panga sildfinantseerimise laenu.

2. ÕIGUSLIKUD JÄRELDUSED

Projektide omafinantseeringu kinnitamine ja sildfinantseerimiseks loa andmine on võimalik Narva Linnavolikogu otsusega, sest see ei ole seadusega antud kellelegi teise kinnitada. Sellega seoses on Narva Linnavolikogul õigus vastavalt Kohaliku omavalitsuse korralduse seaduse § 22 lõike 1 punktile 8 antud otsust vastu võtta.

3. OTSUS

Lubada Narva Linnavalitsusel võtta sildfinantseerimise pangalaen 2007. aastal 221 305 krooni ulatuses.

4. VAIDLUSTAMINE

Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemisest.

5. OTSUSE JÕUSTUMINE
Otsus jõustub seadusega sätestatud korras.

